नरेंद्र मोदी के सदस्यता रद्द करे खातिर अजय राय हाईकोर्ट पहुँचले
वाराणसी - कुछ समय पहिले भईल लोकसभा चुनाव में बनारस से काँग्रेस के टिकट प चुनाव लड़ेवाला अजय राय के ओर से नरेंद्र मोदी के खिलाफ इलाहाबाद हाईकोर्ट में अर्जी दाखिल कईल गईल।
अपना अर्जी में अजय राय नरेंद्र मोदी के सदस्यता रद्द करे गोहार लगवले बाड़े। अजय राय के मुताबीक, नरेंद्र मोदी लोकसभा चुनाव में अपना उम्मीदवारी से जुडल हलफ़नामा में अपना पत्नी के पैन (PAN) अवुरी आय के जानकारी नईखन देले। पत्नी के आय अवुरी आयकर के जुड़ल जानकारी ना दिहल सुप्रीम कोर्ट के आदेश के उलंघन बाटे।
एकरा अलावे अजय राय के आरोप बा कि, नरेंद्र मोदी के ओर से लोकसभा चुनाव में खर्च के तय सीमा के भी उलंघन भईल बा। राय के कहनाम बा कि, बनारस लोकसभा चुनाव में भाजपा अवुरी मोदी के ओर करोड़ो रुपया के खर्च भईल जवन कि तय सीमा से कहीं जादा बाटे।
अजय राय आरोप लगावत आगे कहले कि, पूरा लोकसभा क्षेत्र में मोदी के नाम अवुरी फोटो वाला टी-शर्ट अवुरी टोपी बांटल गईल। जवन कि सीधा-सीधा आचार संहिता के उलंघन बाटे।
इलाहाबाद से निज सूत्र के अनुसार, अजय राय के अर्जी के मुख्य न्यायधीश के सोझा पेश कईल जाई ओकरा बाद उ ए मामला के सुनवाई खातिर एगो खंडपीठ के चुनाव करीहे। हालांकि, मामला के जानकार बतावत बाड़े कि अगर कोर्ट पूरा कड़ाई से मामला के सुनवाई करी त नरेंद्र मोदी के सदस्यता भी खारिज हो सकता।
मालूम रहे कि, अजय राय बनारस के ‘पिंडरा’ विधानसभा क्षेत्र से काँग्रेस के विधायक बाड़े अवुरी लोकसभा चुनाव में अरविंद केजरीवाल के बाद तीसरा स्थान प रहन। जबकि नरेंद्र मोदी बनारस लोकसभा क्षेत्र से अरविंद केजरीवाल के 3.71 लाख वोट से हरवले रहन।
bho_Deva bho_Deva bho_Deva bho_Deva bho_Deva bho_Deva bho_Deva